Jerusalén'pʉ pascua boje rʉmʉ ca-ano Diore ca-nʉcʉbʉgorã ca-neñaporicarã watoapʉ jicãarã griego maja quena ca-ejawã.
Naa Jesúre cʉ̃ tʉjʉgarã Felipe tʉpʉ ca-ejawã.
Felipe maca Betsaida Galilea yepapʉ ca-ani maca macacʉ ca-ãmi.
To bairi:
—Jesúre jã tʉjʉga,
ca-ĩiwã Felipere griego maja.
To bairo na ca-ĩiro Felipe Andrére cʉ̃ ca-buioʉ aámi.
Cabero na pʉgarãpʉna Jesú tʉpʉ aá,
cʉ̃ ca-ĩi buiowã.
“Griego maja mʉ tʉjʉgarã ejama,”
na ca-ĩiro apii oco bairo ca-ĩiwĩ Jesú:
—Petoacã rʉja yʉ camaja tʉpʉ Dio cʉ̃ ca-jooricʉ aniri bai yajiri bero yʉ ca-tunu catí wamʉ aáparo.
Cariapena mʉja yʉ ĩi.
Mani ca-otebori apeare mani ca-otequẽto to bairona tuacõa tia jetona.
Ti apeare jitapʉ mani ca-otero puticoato.
Ca-putiro bero ti ape ãnato boacoato.
To ca-boarije to ca-anibato quena bʉcʉa,
tia netobʉjaro capee ricacʉto.
To bairo ca-bairijere bairona yʉ bai yaji,
bai yajiri bero yʉ ca-tunu catírije jʉgori Dio punaa capaarã anigarãma.
Ati yepa macajere ca-mai netorã una maca catícõa aninucuquetigarãma.
Ati yepa macajere ca-maiquẽna maca ʉmʉrecóopʉ catícõa aninucugarãma.
Yʉ ca-rotirijere cá-átigarã yʉ cá-átore bairo na áti ʉjaato.
Yʉ mena macana anigarãma yʉ ca-ani paʉpʉre.
Yʉ ca-rotirijere cá-áti nʉcʉbʉgorãre caroa majuure na joogʉmi yʉ Pacʉ,
ca-ĩiwĩ Jesú.
Oco bairo ca-ĩiwĩ Jesú:
—Yucʉacã seeto yʉ tʉgooñarique pai.
¿Dope bairo Diore cʉ̃ yʉ ĩi jeniatí?
“Caacʉ,
yʉ ca-popiye tamuope to baiqueticõato.
Yʉre netooña,”
Diore yʉ ĩiquẽe.
Tierena popiye tamuo yaji acʉ́ yʉ cá-apʉ́ ati yepapʉ.
Caacʉ,
mʉ ca-tutuarijere iñooña,
ca-ĩiwĩ Jesú,
Diore jeniri.
To bairo cʉ̃ ca-ĩiro bero jicãʉ ʉmʉrecóopʉ cʉ̃ ca-wadarijere jã ca-apiwʉ.
Oco bairo ca-ĩiwĩ:
—Yʉ ca-tutuarijere,
meere,
yʉ áti iñoonucuwʉ.
Yʉ iñoonemogʉ tunu,
ca-ĩiwĩ Dio ʉmʉrecóopʉ wadaʉ.
Jicãarã ʉmʉrecóopʉ ca-wadarijere apirã:
—Bʉpo bʉjʉwĩ,
ca-ĩiwã.
Aperã maca:
—Dio tʉ macacʉ apeye unie Jesúre cʉ̃ buiowĩ,
ca-ĩiwã.
Jesú maca oco bairo na ca-ĩiwĩ:
—Yʉre api rotii mee wadawĩ.
Mʉja macare na apiato ĩi wadawĩ.
Yucʉacana Dio ati yepa macanare na bejegʉmi cʉ̃re ca-api nʉcʉbʉgoquẽnare,
na reegʉ.
To bairi yucʉacã ati yepa macana ʉpaʉ Satanáre cʉ̃ roca buugʉmi Dio.
Yucʉpʉ yʉre na ca-tu mʉgoro nipetirã yʉ yarã ca-aniparã yʉ mena macana na ãmaro ĩi to bairo yʉ átigʉ,
ca-ĩiwĩ Jesú.
To bairo ĩi yucʉ tẽorica pãipʉ yʉ papua tu mʉgo jĩagarãma ĩi,
ca-ĩiwĩ Jesú.
Camaja tiere apirã oco bairo ca-ĩiwã:
—Dio ye queti ucarica pũuripʉ jãare na ca-bue eñoro oco bairo jã ca-apiwʉ:
Dio cʉ̃ ca-bejericʉ Cristo catícõa aninucugʉmi,
ĩrique jã ca-apiwʉ.
¿Mʉ maca nope ĩi camaja tʉpʉ Dio cʉ̃ ca-jooricʉre yʉ tu mʉgo jĩagarãma,
mʉ ĩití?
¿Ni maca cʉ̃ ãtí camaja tʉpʉ Dio cʉ̃ ca-jooricʉ?
cʉ̃ ca-ĩi jeniñawã.
Oco bairo na ca-ĩiwĩ Jesú:
—Yʉa ati yepa macanare ca-jĩa bujubojaʉre bairo ca-ãcʉ̃ yʉ ãa.
Yoaroacã mee mʉja mena yʉ anigʉ.
To bairi atopʉ yʉ ca-ano yʉ ca-buiorijere apiʉjaya.
To bairo mʉja ca-apiʉjaro majiña mano ca-naitĩaropʉ ca-ãnare bairo rooro mʉja baiquetigarã.
Yʉre ca-apiʉjaquẽna ca-naitĩaropʉ ca-ãnare bairona baima.
“Noopʉ aána jã baití,”
ĩi majiquẽema.
Yʉ maca mʉjaare ca-jĩa bujubojaʉre bairo ca-baii yʉ ãa,
mʉja mena ãcʉ̃.
Mʉja tʉpʉ yʉ ca-ano yʉre apiʉjaya.
To bairi mʉja quena aperãre ca-jĩa bujubojarãre bairona mʉja anigarã mʉja quena,
yʉ ye quetire na buiorã,
ca-ĩiwĩ Jesú.
To bairije ĩi buio yaparoʉ Jesú na ca-yaji weocoami yua.